CELEX: 62008TN0121
Language: lt
Date: 2008-03-10 00:00:00
Title: Byla T-121/08 2008 m. kovo 10 d. pareikštas ieškinys byloje PC-Ware Information Technologies prieš Komisiją

9.5.2008   
            
            
               LT
            
            
               Europos Sąjungos oficialusis leidinys
            
            
               C 116/27
            
         2008 m. kovo 10 d. pareikštas ieškinys byloje PC-Ware Information Technologies prieš Komisiją
   
   (Byla T-121/08)
   (2008/C 116/49)
   Proceso kalba: olandų
   Šalys
   
      Ieškovė: PC-Ware Information Technologies BV (Amsterdamas, Nyderlandai), atstovaujama advokato L. Devillé
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Pripažinti ieškinį priimtinu.
            
         
               —
            
            
               Panaikinti Europos Komisijos Generalinio direktorato sprendimą atmesti ieškovės pasiūlymą, pateiktą dėl viešojo pirkimo konkurso DIGIT/R2/PO/2007/022 — LAR 2007, apie kurį ieškovei buvo pranešta 2008 m. sausio 11 d. laišku, ir sudaryti sutartį su pasirinktu kandidatu.
            
         
               —
            
            
               Nustatyti, kad neteisėti Komisijos veiksmai yra teisės nuostatų pažeidimas, sukeliantis jos atsakomybę.
            
         
               —
            
            
               Jeigu užsakymas jau būtų įvykdytas Pirmosios instancijos teismui priimant sprendimą arba jeigu nebebūtų galima panaikinti Komisijos sprendimo, priteisti iš Komisijos 654 962,38 eurų kaip ieškovės dėl šios procedūros patirtos žalos atlyginimą.
            
         
               —
            
            
               Priteisti iš Komisijos šio teisinio ginčo išlaidas net ir tuo atveju, jei ieškinys būtų atmestas.
            
         Ieškinio pagrindai ir pagrindiniai argumentai
   Ieškovė dalyvavo viešojo pirkimo konkurse DIGIT/R2/PO/2007/022 stambus „Microsoft“ produktų perpardavėjas (LAR 2007) (OL 2007, S 183-223062), paskelbtame, siekiant sudaryti pamatinę sutartį dėl vieno šaltinio pirkimo kanalo, apimančio „Microsoft“ programinės įrangos produktų ir licencijų įsigijimą. Ieškovė ginčija Komisijos sprendimą, kuriuo ši sutartis buvo sudaryta su kita įmone.
   Pagrįsdama savo ieškinį, ieškovė visų pirma teigia, kad sprendimas nepakankamai pagrįstas. Ji pažymi, kad pateikdama savo pasiūlymą ji tiesiogiai pareiškė, jog pagal 1991 m. liepos 14 d. Belgijos įstatymo dėl komercinės praktikos, vartotojų informacijos ir apsaugos 40 straipsnį, draudžiantį nuostolingą pardavimą, suteikė maksimalią nuolaidą. Komisija nepakankamai pagrindė savo sprendimą šio draudimo taikymo ir vienodo požiūrio principo paisymo atžvilgiu.
   Antra, ieškovė tvirtina, kad Komisijos priimtas pasiūlymas pažeidžia 1991 m. liepos 14 d. Belgijos įstatymo dėl komercinės praktikos, vartotojų informacijos ir apsaugos 40 straipsnį. Komisija privalėjo atmesti priimtą pasiūlymą, remdamasi Direktyvos 2004/18/EB (1) 55 straipsniu, Reglamento Nr. 2342/2002 (2) 139 straipsnio 1 dalimi ir 146 straipsnio 4 dalimi bei gero administravimo principu.
   
      (1)  2004 m. kovo 31 d. Europos Parlamento ir Tarybos direktyva 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (OL L 134, p. 114).
   
      (2)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, p. 1).